
בבית הדין הצבאי לערעורים
בפני:
           אלופה    אורלי     מרקמן     –                הנשיאה
           תא"ל       נועה        זומר      –    המשנה לנשיאה
           אל"ם מאיה גולדשמידט     –                 שופטת 

בעניין:

X/XXXXXXX סגן (מיל') ת' כ' א' – המערער (ע"י ב"כ, אל"ם (מיל') אשר הלפרין, רס"ן נתנאל אזולאי)


נ ג ד

התובע הצבאי הראשי – המשיב (ע"י ב"כ, רס"ן אוהד מנור, רס"ן תכלת מרדכי פייגנסון)


ובעניין:


התובע הצבאי הראשי – המערער (ע"י ב"כ, רס"ן אוהד מנור, רס"ן תכלת מרדכי פייגנסון)


נ ג ד


X/XXXXXXX סגן (מיל') ת' כ' א' – המשיב (ע"י ב"כ, אל"ם (מיל') אשר הלפרין, 
רס"ן נתנאל אזולאי)



ערעור על פסק דין של בית הדין הצבאי המחוזי במחוז שיפוטי זרוע היבשה שניתן בתיק ז"י ת"פ 64348-09-23 (סא"ל טובי הארט – אב"ד, סא"ל חגי בן דב – שופט, רס"ן יעל חדז'בי  – שופטת) ביום 9.11.2025. ערעור ההגנה על הכרעת הדין נדחה. ערעור התביעה על הכרעת הדין התקבל. הערעורים על גזר הדין נדחו שניהם.

פ ס ק - ד י ן
1. בליל 10 בינואר 2023 בבסיס האימונים של חטיבת כפיר, ירה בעצמו טור' מ' ק' (הנפגע) בניסיון להתאבד ונפצע פציעות קשות. קודם לכן הורתה קצינת בריאות הנפש היחידתית כי הנפגע יהיה ב"נוהל השגחה" מחשש לחייו. בהתאם, נדרשו מפקדיו לוודא שבכל עת ישגיחו עליו שני מפקדים ולא יימצא בקרבתו נשק. הנוהל לא נשמר בקפידה ראויה והתביעה הצבאית האשימה בקשר לאירוע, בשלושה כתבי אישום נפרדים, שלושה מפקדים של הנפגע: סגן מפקד הפלוגה, סגן (מיל') ת' כ' א', המערער שלפנינו; סגן (מיל') ד' א', מפקד המחלקה (סג"ם בעת האירוע; להלן: סג"ם דניאל); וסמל (מיל') ש' ע', מפקד הכיתה ואחד המשגיחים (להלן: סמל שלֵו). כל אחד מהם עמד לדין בעבירת חבלה ברשלנות, לפי סעיף 341 לחוק העונשין, התשל"ז-1977. 
2. בעניינו של המערער מצא בית הדין קמא כי הוכחו יסודות העבירה כאמור, אך קבע כי בנסיבות הכוללות, מן הצדק להמיר את סעיף האישום לעבירת התרשלות, לפי סעיף 124 רישה לחוק השיפוט הצבאי, התשט"ו-1955, שהרשעה בה אינה נושאת עימה רישום פלילי. על המערער נגזרו בדעת רוב 45 ימי מאסר מותנה, והוטל עליו לשלם לנפגע פיצויים בסך 1,000 ש"ח. שופט המיעוט היה גוזר למערער 15 ימי מאסר בפועל בעבודה צבאית וקנס בסך 1,000 ש"ח (ללא פיצויים).
3. לפנינו ערעורים מצד שני הצדדים, הן על הכרעת הדין והן על גזר הדין. המערער מבקש לזכותו כליל ולחלופין להקל בעונשו, ומנגד, התביעה הצבאית עותרת להרשיעו בעבירה שהואשם בה, ובכל מקרה להחמיר בעונשו. 
4. להשלמת התמונה נציין כי גם הרכב בית הדין שדן במשפטו של סג"ם דניאל קבע כי התקיימו יסודות העבירה של חבלה ברשלנות, אך המיר מן הצדק את סעיף ההרשעה להתרשלות, וגזר עליו 60 ימי מאסר מותנה לצד פיצויים לנפגע בסך 1,000 ש"ח. סג"ם דניאל ערער על הרשעתו ועל חומרת העונש ואילו התביעה ערערה על שינוי הסעיף ועל קולת העונש. ערעורו של סג"ם דניאל על הכרעת הדין התקבל, והוא זוכה מאשמה (ע"פ 71385-11-25 סגן (מיל') ד' א' נ' התובע הצבאי הראשי (2026)). הרכב בית הדין המחוזי שדן בעניינו של סמל שלֵו הרשיעו בעבירה של חבלה ברשלנות והטיל עליו 60 ימי מאסר מותנה והורדה לדרגת רב"ט. הוטל עליו גם לשלם לנפגע פיצויים בסך 2,000 ש"ח. טרם ניתן פסק דין בערעור ההגנה על הרשעתו ועל חומרת העונש שנגזר לו, ובערעור התביעה על קולת העונש. 
הערעורים על הכרעת הדין
הכרעת דינו של בית הדין קמא
העובדות
5. תחילה נציין כי "נוהל השגחה" בצה"ל מעוגן בסעיפים 7–9 לפקודת מטכ"ל 33.0219 "טיפול בחייל הנמצא במצוקה נפשית" (26.9.2017):
"7.	אם סבור המפקד שהחייל עלול לנסות לפגוע בעצמו או שהחייל כבר ניסה לעשות כן, יפעל המפקד, בנוסף לאמור לעיל כמפורט להלן:
א.	המפקד ימנע מהחייל כל גישה לנשק; לשם כך, ימנה המפקד שני חיילים שמתפקידם להשגיח על החייל, לבל יפגע בעצמו או באחרים (להלן: "המשגיחים"). אם על המשגיחים לשאת נשק בתוקף תפקידם, הם יישאו את הנשק בלי מחסניות, ואת המחסניות יישאו בכיסם.
ב.	מעמד המשגיחים – אם תנאי היחידה מאפשרים זאת, יהיו המשגיחים קצינים או חוגרים בשירות קבע. אם תנאי היחידה אינם מאפשרים זאת, יהיו המשגיחים חיילים בשירות חובה.
ג.	דרגת המשגיחים – ככלל, תהיה דרגת המשגיחים כדרגת החייל, לפחות. אם אין בנמצא חיילים שדרגתם כדרגת החייל, לפחות, והמפקד סבור שהחיילים אחרים מסוגלים לבצע את התפקיד, ימנה המפקד משגיחים שדרגתם נמוכה מדרגת החייל, שמסוגלים, לפי דעתו, לבצע את התפקיד.
ד.	החייל יהיה תחת השגחת המשגיחים, בנפרד משאר חיילי היחידה, במקום שיש בו תנאי מנוחה הולמים. יש להביא את החייל לבדיקת גורם רפואי או גורם ברה"ן (להלן: "הגורם הבודק"), שיטפלו בחייל בהתאם לשיקוליהם המקצועיים. ההשגחה כאמור, לא תוסר מהחייל עד להבאתו בפני גורם רפואי או בפני גורם ברה"ן שיחליטו לגבי המשך ההשגחה על החייל.
ה.	הנשק יוחזר לחייל על-פי החלטת מפקד בדרגת סא"ל, לפחות, ולאחר קבלת חוות דעת כתובה מגורם בריאות הנפש, הקובעת, כי אין מניעה לאפשר לחייל גישה לנשק.
8.	אם החליט הגורם הבודק שיש צורך גם באבחון פסיכיאטרי, יובא החייל בפני פסיכיאטר, בהתאם ללוחות הזמנים שקבע הגורם הבודק. אם ראה הגורם הבודק צורך בכך, תימשך ההשגחה על החייל עד להבאתו לפסיכיאטר. הטיפול בחייל וההשגחה עליו ימשיכו בהתאם להוראות הפסיכיאטר. 
9.	המשגיחים על החייל, כאמור בפקודה זו, יוחלפו בתורנות, כאילו הייתה זו שמירה, בהתאם לשעות השמירה המותרות, כמפורט בפקודת מטכ"ל 33.0213 'שעות שינה ומנוחה של חיילים'".

סעיף 1(ד) לפקודה מגדיר ש"מפקד החייל" הוא מפקדו הישיר של החייל "בדרגת סג"ם ומעלה". עם זאת, בכל הנוגע לטיפול המקובל ביחידתו של הנפגע, נמצא כי "'הציר' המרכזי של הטיפול בסוגיות הברה"ן [בריאות הנפש] היה באחריות המ"פ והמ"מים, אל מול גורמי הברה"ן... כעולה מעדותה של הקב"נית, סרן גילי ... הרי שבאופן חריג היא ניהלה שיח ישיר עם אנשי סגל נוספים בפלוגה. מכל מקום, אין חולק ש[המערער] לא היה חלק מציר הטיפול בסוגיות הברה"ן או מהשיח עם הקב"נית ואף לא נדרש לעסוק בכך כחלק מתפקידו" (פסקה 17 להכרעת הדין).
6. אשר לפרטי המקרה, במהלך שמיעת הראיות העידו לפני בית הדין קמא מפקדים שונים. בפרשת התביעה העידו מפקד המגמה, רס"ן נתן; מפקד הפלוגה, סרן (כדרגתו בעת האירוע) אורי; מפקד המחלקה, סג"ם דניאל; ומפקד הכיתה, סמל שלֵו. בפרשת ההגנה העידו לאחר שמיעת עדותו של המערער, מפקד החטיבה בזמן האירוע, תא"ל שרון, ומפקד הבא"ח בזמן האירוע, אל"ם בני. כמו כן, העידו הקב"נית, סרן גילי; מפקד הכיתה הנוסף שהשתתף בהשגחה על החייל, סמל רומן, ונהג שהסיע אותם, סמ"ר ליאב; נגדים וחיילים נוספים מן היחידה וחוקרי מצ"ח.
7. השתלשלות העניינים העובדתית כמעט שלא הייתה שנויה במחלוקת בין הצדדים, וכך גם שאלת מהימנותם של העדים, בין מטעם התביעה ובין מטעם ההגנה. מכל מקום, בית הדין פירט כי התרשם ממהימנותם של העדים והוסיף כי "לא התרשמנו כי מי מהם ניסה 'לעוות' את המציאות ... בכפוף לעניינים מסוימים שנשכחו באופן טבעי מחלק מהעדים בחלוף הזמן" (פסקה 12 להכרעת הדין). אף לגבי המערער נקבע כי הותיר בעדותו רושם חיובי ומהימן (פסקה 13 להכרעת הדין). לצד האמור, נקבע כי "ניתן היה להתרשם שחלק מהמעורבים נתנו לעובדות פרשנות שהקלה עמם, והדברים נכונים בעיקר ביחס לעדותו של סרן אורי, ובמידה מסוימת גם ביחס לעדותו של סמל שלֵו" (פסקה 14 להכרעת הדין). בראי האמור קבע בית הדין קמא כי הוכחו לפניו העובדות שלהלן. 
8. הנפגע התגייס לצה"ל, לבסיס "מחווה אלון", בתחילת 2022. באוגוסט באותה שנה החל בטירונות בבסיס האימונים של חטיבת כפיר. לפני גיוסו אובחן הנפגע עם מאניה-דיפרסיה והותאם לו טיפול תרופתי נגד דיכאון, אך העניין לא התגלה לרשויות הצבא. במהלך השבוע שלפני ההתרחשות מושא כתב האישום עלו חששות בדבר מצבו הנפשי והנפגע שיתף את סמל שלֵו, מפקד הכיתה שלו, באבחנתו ובטיפול התרופתי. סמל שלֵו עדכן את מפקדיו, בהם המערער. המערער פנה אל המ"פ, סרן אורי, ומפקד המגמה, רס"ן נתן, ואלו השיבו שהעניין מוכר, ושקב"ן יבדוק את הנפגע בהקדם.
9. ב-6 בינואר 2023 יצא הנפגע לחופשה בביתו. הוא עדכן את מפקדיו שאינו חש בטוב, ומאז לא הצליחו ליצור איתו קשר. ב-7 בינואר 2023 פנה סג"ם דניאל לקב"נית, סרן גילי, והיא הנחתה לשלוח חיילים לביתו של הנפגע, להפנותו למיון פסיכיאטרי ולהביאו אליה לבדיקה למָחרת. בד בבד, נפתחה קבוצת "ווטס-אפ" שכונתה "נוהל חייל חסר – בא"ח", אשר כללה את מפקדיו של הנפגע לאורך שרשרת הפיקוד ואת הקב"נית (12 משתתפים בסך הכל), אך ללא המערער.
10. ב-8 בינואר, יום א', הגיעו סמל שלֵו, סמל רומן ונהג, סמ"ר ליאב, לביתו של הנפגע. סמל שלֵו וסמל רומן מצאו את הנפגע ישן, העירו אותו ולקחו אותו לבדיקה פסיכיאטרית. בסופה של הבדיקה נמצא שהנפגע ביטא מחשבות אובדניות אך "ללא כוונה קונקרטית, ללא סיכון אובדני מיידי", ולכן אין הצדקה לאשפוזו הכפוי. עם זאת, הומלץ לקיים בעניינו מעקב פסיכיאטרי בהקדם ולהרחיקו מנשק. 
11. מאחר שהבדיקה הסתיימה בשעה מאוחרת, ישנו הנפגע ושלושת החיילים הנוספים ברכב. בהנחיית סרן גילי שעדכנה בנושא את סמל שלֵו ואת המ"פ, סרן אורי – שימשו סמל שלֵו וסמל רומן משגיחים, וכלי נשקם האישיים הוחזקו מחוץ להישג ידו של הנפגע ובנפרד מהמחסניות. נקבע כי ישגיחו על הנפגע לסירוגין, ואחד מהם לפחות ער בכל זמן נתון. 
12. בבוקר חזרו ארבעת החיילים ליחידה. באותו יום רוב הפלוגה שהתה במטווחים בסגל חסר, וסרן אורי היה אמור לנסוע לשיחה במפקדת החטיבה ומשם לצאת לחופשה קצרה. כשהארבעה שבו, הורה סרן אורי לנהג, סמ"ר ליאב, לצאת לנסיעה נוספת ולסמל רומן לשמש מפקד הנסיעה. לכן סמל שלֵו נותר משגיח יחיד.
13. בשלב זה ידע המערער שצוות יצא לביתו של הנפגע, ושהנפגע הופנה לבדיקה פסיכיאטרית. הוא לא ידע מהן תוצאות הבדיקה ושהופעל נוהל השגחה, וגם לא מתי החיילים שבו ליחידה. בשעה 9:30 לערך פגש המערער את סמל שלֵו ושאל אותו על הבדיקה הפסיכיאטרית. סמל שלֵו השיב שסרן גילי לא הנחתה להפעיל נוהל השגחה "מלא", אלא ש"מישהו" ישהה עם הנפגע עד הבדיקה אצלה בהמשך היום. המערער הנחה את סמל שלֵו לעדכן אותו לאחר הבדיקה. סמל שלֵו לא עשה זאת. 
14. בצָהריים נבדק הנפגע אצל סרן גילי. בהגיעו לשם הבחינה סרן גילי שנלווה אליו משגיח אחד, סמל שלֵו. היא העירה שזו הפרה של נוהל ההשגחה וסמל שלֵו קרא לסמל רומן, ששב בינתיים לבסיס. כשיצאה לקרוא לנפגע להמשך בדיקה, גילתה סרן גילי שהוא מעשן עם סמל רומן שעה שסמל רומן נושא נשק. סרן גילי העירה שנית שנדרשים שני משגיחים ושאסור להם לשאת נשק. בסוף הבדיקה הוחלט שהנפגע יגיע לבדיקה אצל קצין בריאות הנפש האוגדתי למָחרת, ועד אז יימצא בנוהל השגחה.
15. מעט לאחר מכן דיווחה סרן גילי למפקד המגמה, רס"ן נתן, על הפרות הנוהל. בעקבות זאת הוא שוחח עם סרן אורי ואמר לו: "תהיה על הדברים שקורים מעכשיו כמו שצריך". בעקבות השיחה התקשר סרן אורי לסג"ם דניאל. בית הדין ציין: 
"לדברי סרן אורי, בשיחה זו העיר לסג"ם דניאל על כך שאחד המשגיחים נשא נשק, ואמר לו שאם אינו מצליח להחזיק לבד את נוהל ההשגחה, עליו להיעזר בשאר הסגל. לדברי סג"ם דניאל, לעומת זאת, עיקר השיחה עסקה בכך שנקבע לחייל תור למחרת, והם שוחחו על הרכב והנהג שיש להקצות למשימה. לצד זאת אישר סג"ם דניאל כי סביר שסרן אורי אמר לו גם שהוא זמין אם יתעורר קושי עם הנוהל. מעדויות השניים עולה גם, כי סג"ם דניאל ביקש את רשותו של סרן אורי להגיע למתחם היחידה על מנת לפגוש בחייל, אולם סרן אורי לא אישר זאת בשל חשיבות נוכחותו של סג"ם דניאל בשטח המטווח" (פסקה 26 להכרעת הדין).

16. לאחר הבדיקה ביקש הנפגע לנוח לבדו בחדרו. סמל שלֵו וסמל רומן הסכימו ושהו בחדר ממול.
17. המערער ביקר במתחם המטווחים והבחין שבאחת המחלקות חסר סגל. מפקד המחלקה, סגן אריאל, ביקש שסמל רומן – שהיה מפקד במחלקה – יצטרף אליו. בשעה 16:00 לערך הגיע המערער למגורי החיילים וחיפש חיילים. הוא פגש בסמל שלֵו ובסמל רומן. 
"לדברי סמל שלֵו וסמל רומן, הדלתות לחדרים שבהם שהו הם והחייל נותרו פתוחות, אולם [המערער] תיאר כי הדלתות היו סגורות וכי נאלץ לפתוח אותן במסגרת חיפושיו כאמור. בנוסף הבחין [המערער] כי סמל רומן נרדם. המערער שאל את השניים למעשיהם, והם השיבו שהם משגיחים על [הנפגע]" (פסקה 27 להכרעת הדין). 
נוכח בקשתו של סגן אריאל הורה המערער לסמל רומן להגיע למטווחים. סמל שלֵו הבהיר ששניהם נדרשים להשגיח, אולם המערער עמד על הוראתו לסמל רומן, הורה לסמל שלֵו לדבר עם סג"ם דניאל כדי למצוא משגיח מחליף, ועזב את המקום. סמל שלֵו שוחח עם סג"ם דניאל, וזה אמר לו להורות לחייל אחר, טור' לירן, להצטרף להשגחה. סמל שלֵו לא מילא את ההנחיה – ונותר משגיח בודד.
18. בשעה 19:00 לערך שב המערער ליחידה. הוא הבחין שסמל שלֵו נותר לבדו. לדבריו, 
"[סמל שלֵו] עמד בפתח חדר והוא הניח כי החייל [הנפגע] מצוי בתוכו. [המערער] ... לא זכר לומר אם דלת החדר הייתה סגורה או פתוחה. מכל מקום, כאשר הבין שסמל שלֵו נותר כמשגיח יחיד, נזף בו, במילים 'זה לא בסדר', 'ממלאים את הנוהל לפי הפקודות', 'אין פה מקום לנפילות'" (פסקה 29 להכרעת הדין). 

סמל שלֵו השיב שהמערער צודק והבטיח לדאוג למחליף, והמערער סמך עליו ועזב את המקום (שם). סמל שלֵו נותר משגיח יחיד ולבסוף נרדם.
19. כשעתיים לאחר שסמל שלֵו נרדם, יצא הנפגע מהחדר. הוא נטל נשק של חייל מפלוגה אחרת שהתקלח, וירה בעצמו.
החלת הדין על העובדות
20. בית הדין המחוזי מנה כשלים שונים שנפלו בטיפול בנפגע. בואר כי שלושה מהם הובילו במישרין להיווצרות הנסיבות שאפשרו לו לירות בעצמו אף שהיה אמור להיות נתון בהשגחה: שום גורם לא נתן דעתו לצורך להחליף את המשגיחים; שום גורם לא נתן דעתו לערנות המשגיחים; ובחלק גדול מהיום היה הנפגע נתון להשגחת חייל אחד בלבד (וגם ההשגחה החלקית לא הייתה הדוקה). נקבע כי אף גורם פיקודי לא קיבל על עצמו אחריות על ניהול נוהל ההשגחה כולו, ולכן לא היה גורם פיקודי שראה את התמונה המלאה בנוגע ליישום הנוהל ולליקויים בהפעלתו.
21. מכאן נפנה בית הדין קמא לבחון את חלקו של המערער בליקויים האמורים, והכול בהתאם ליסודות עבירת החבלה ברשלנות. בעניין זה עמד בית הדין קמא על הדרישות להוכיח חובה לפעול, התרשלות, קשר סיבתי לתוצאת החבלה, וכן אי ניתוקו בידי אחר. אשר לרכיב החובה, נקבע שהאחריות לביצוע נוהל ההשגחה הייתה נתונה למ"פ, סרן אורי, אף כשיצא מהיחידה. אחריות זו לא עברה לכתפי המערער. עם זאת, נקבע כי המערער חב חובת זהירות כללית כלפי פקודו הנפגע, במיוחד לאחר שנחשף לכך שהוא מצוי בסכנה – הן בשל מצבו והן בשל "סימני אזהרה" באשר לליקויים ביישום נוהל ההשגחה. בואר כי המערער ידע, בפועל או בכוח, על כמה הפרות של הנוהל: העדר מחליפים, מידת הערנות של סמל שלֵו, הישארות סמל שלֵו משגיח יחיד (לאחר שהמערער עצמו הורה לסמל רומן לסיים את משימת ההשגחה, ולאחר שהמערער הבחין בהמשך שסמל שלֵו נותר לבדו) והיות ההשגחה לא הדוקה. הודגש כי למערער היה חלק ביצירת המצב המסוכן שהרי הוא שהעביר את סמל רומן, המשגיח השני, למשימה אחרת, והדבר מחזק את המסקנה שחב חובה לפעול. בהקשר זה ציין בית הדין המחוזי גם שלא היה דחוף יותר שסמל רומן יגיע למטווחים, ובכל מקרה המערער לא בחן לעומק איזו משימה חיונית יותר או אם אפשר להמתין עד שיימצא משגיח מחליף (פסקה 50 להכרעת הדין).
22. בבוחנו אם המערער מילא את חובתו, ציין בית הדין קמא תחילה שהמערער לא היה האחראי העיקרי ליישום נוהל ההשגחה וכן שהמערער פעל בתנאי לחץ בעודו נדרש למלא משימות רבות:
"נזכיר, כי במקביל לנוהל ההשגחה שהתה מרבית הפלוגה במטווחים, ועל כן הוטלו על הנאשם חובות רבות, לרבות 'אחריות על' על המטווחים, אישור תיקי מטווח, פינוי רפואי, הנעת ציוד חסר לשטח המטווחים, טיפול באירועי בטיחות (וב'עצור בטיחות' ספציפי לאחר שאחד החיילים לא פרק את נשקו), טיפול בביקורת פתע שהגיעה באותו יום ועוד. מטבע הדברים המורכבות שבאחריות על משימות אלה הועצמה לאור העדרו של המ"פ ואחד ממפקדי המחלקות, והסגל הפיקודי החסר ביתר המחלקות. בנוסף, היה הנאשם אחראי על תכנון ואישור מסע סמ"פ שאמור היה להתרחש למחרת היום, לרבות בהיבטי בטיחות" (פסקה 54 להכרעת הדין). 

אולם בית הדין קבע כי מכיוון שדובר במשימה של שמירה על חיי אדם, מאחר שסמל שלֵו השגיח במשך למעלה מיממה בתנאים שמקשים לשמור על ערנות; לנוכח היקף ההפרות שהמערער ידע עליהן וחומרתן; ומשום שהמערער ידע ששני המפקדים האחרים שאמורים לפקח על הנוהל, המ"פ והמ"מ, עסוקים מחוץ לבסיס – לא היה די בפעולות שנקט. הוטעם כי לכל הפחות, היה עליו לדווח במישרין לגורמים נוספים, בעיקר המ"פ והמ"מ, על ההפרות החוזרות; ולהורות לסמל שלֵו לדווח לו בטלפון על הצטרפות משגיח נוסף. מסקנתו של בית הדין קמא הייתה אפוא כי המערער התרשל בכך שלא פעל בהתאם לסטנדרט הזהירות שחב בו. עם זאת, נקבע כי מידת הרשלנות של המערער "אינה ברף גבוה, אלא קל או לכל היותר בינוני" (פסקה 60).
23. לאחר מכן קבע בית הדין המחוזי שאילו המערער היה פועל כראוי, היו נותרים שני משגיחים לנפגע, והלה היה מתקשה במידה רבה לפגוע בעצמו (אם בכלל היה מנסה לעשות זאת). לכן מתקיים קשר סיבתי עובדתי. עוד נקבע כי המערער היה יכול וצריך לצפות שליקוי מהותי כל כך ביישום נוהל ההשגחה עלול להביא לתוצאה שהנוהל מיועד למנוע. לכן מתקיים גם קשר סיבתי משפטי. בואר כי המחדל של סמל שלֵו מלהביא משגיח נוסף, גם אם יש בו משום התרשלות בדרגה גבוהה – אינו מנתק את הקשר הסיבתי, מפני שהמערער היה צריך להבין שאין די בהנחייתו, במיוחד לאחר שסמל שלֵו כבר הפר הוראה דומה. המערער היה צריך גם להבין שסרן אורי, המ"פ, אינו מתקן את הליקויים ביישום נוהל ההשגחה ואף אינו מודע לחלקם (מאחר שהמערער לא דיווח לו עליהם). לכן גם המחדלים של המ"פ אינם בגדר גורם זר מתערב שמנתק את הקשר הסיבתי. עוד נקבע כי נוכח החובה המיוחדת של המערער כלפי הנפגע, אף המעשה האובדני של הנפגע אינו מנתק את הקשר הסיבתי, גם אם היה מעשה מחושב ורצוני. 
24. בהתאם, נמצא כי הוכחו יסודות העבירה שבה הואשם המערער. לצד האמור, ראה בית הדין קושי בהרשעת המערער בעבירה שיוחסה לו. בית הדין עמד על כך שלכאורה, על בסיס הראיות שהוצגו, גם המ"פ, סרן אורי, התרשל בביצוע אחריותו – העיקרית – לנוהל ההשגחה. בואר כי היותו מחוץ ליחידה (בין במשימה צבאית אחרת, בין בחופשה) אינו פוטר אותו מחובתו כלפי הנפגע. בין השאר, היה עליו לפעול כדי לברר את תמונת המצב המדויקת, או לוודא שגורם פיקודי כלשהו יודע אותה. הוא היה מודע לפערים ביישום הנוהל, אולם לא נתן דעתו לכך. בבוקר האירוע הוא העביר את סמל רומן למשימה אחרת, מנהלתית, בלי לדאוג למחליף לפרק זמן צפוי של שעות אחדות, ובכך היה שותף ליצירת המצב המסוכן. סרן אורי כמעט שלא פעל לוודא את ביצוע נוהל ההשגחה כנדרש ומאחר שלא הורה לפקודיו להסדיר את יישומו, לא היה רשאי לצפות שיעשו זאת ולכן היה עליו לצפות שגם הם יתרשלו. בית הדין מצא כי לכאורה קיים קשר סיבתי בין התרשלותו של סרן אורי לתוצאה הקשה וסבר כי עניינו חמור במידה שווה לעניינו של המערער, אם לא חמור ממנו. מאחר שהתביעה נמנעה מלהעמיד לדין את סרן אורי ולא נתנה לכך סיבה מספקת, קבע בית הדין כי יש בכך משום אכיפה בררנית.
25. הוטעם עוד, בהמשך לטענות ההגנה, כי לתביעה הצבאית אין מדיניות סדורה בנוגע להעמדה לדין בעבירות פציעה או חבלה ברשלנות. בהנחיית פרקליט המדינה 2.37 "מדיניות התביעה בהחלטה על העמדה לדין בגין עבירות של גרימת מוות וגרימת חבלה ברשלנות" מנויים שיקולים שונים בעניין. רבים מהם אינם מופיעים בהנחיית התביעה הצבאית הראשית 2.01 "עבירות הריגה וגרימת מוות ברשלנות". על כל פנים, ציין בית הדין כי שיקולים רבים בהנחיית פרקליט המדינה עשויים להביא לכך שבמקרה זה לא היה מוגש כתב אישום נגד המערער, בין השאר נוכח המידה הנמוכה יחסית של התרשלותו. בואר עוד כי התביעה הצבאית לא הציגה מקרים דומים שלא הסתיימו במוות ושבהם הועמד מפקד לדין על התרשלות בשמירה על שלום פקודו. עם זאת, מאחר שממילא נמצאה אכיפה בררנית ביחס לסרן אורי, לא נדרש בית הדין המחוזי להכריע אם גם בהיבט תקדימיות ההעמדה לדין במקרה זה קמה אכיפה בררנית. 
26. בית הדין קמא דחה שתי טענות אחרות של ההגנה להגנה מן הצדק: מחדלי חקירה ואי פרסום מדיניות העמדה לדין של אלו שהשתתפו בלחימה במלחמת "חרבות ברזל".
27. לאחר כל אלה קבע בית הדין קמא: 
"[המערער] לא נשא מלכתחילה באחריות ליישום נוהל ההשגחה כנדרש, ומידת רשלנותו בפני עצמה אינה גבוהה. אך הוא היה אחד מבעלי התפקידים שכשלו בחובתם לוודא כי נוהל ההשגחה מיושם כנדרש, ובפרט לאחר שהורה לאחד המשגיחים לסור למקום אחר ונחשף לכך שלא הוחלף במשך שעות ארוכות, ועל כך הוא נותן את הדין בפנינו ... על אף שרכיבי העבירה שיוחסה ל[מערער] הוכחו מבחינה משפטית פורמלית, מצאנו כי העמדתו לדין בעבירה לפי חוק העונשין נושאת רישום פלילי עומדת בסתירה מהותית לעקרונות של צדק. זאת בפרט לאור אפלייתו לרעה על מול מפקדו שהתרשל לכאורה אף הוא ולא ננקטו בעניינו צעדים משפטיים, ללא הסבר מניח את הדעת. הרשעת המערער בעבירה שיוחסה לו – עבירה שנושאת רישום פלילי – עומדת בסתירה מהותית לעקרונות של צדק והגינות משפטית, בשל האכיפה הבררנית נגדו ובהתחשב במידת רשלנותו. נוכח החשיבות הרבה של מניעת מעשי אובדנות נמצא שהסעד הראוי במקרה זה אינו זיכוי. במקומו הורשע המערער בעבירה חלופית שאינה נושאת רישום פלילי: התרשלות, לפי סעיף 124 לחש"ץ. אומנם המערער נושא דרגה גבוהה מסמל, ולכן עניינו מתאים לסעיף 124 סיפה, אולם כדי שלא להרשיעו בסעיף שלצידו עונש חמור מזה שיוחס לו – הורשע המערער בעבירה לפי סעיף 124 רישה לחש"ץ" (פסקאות 96–97 להכרעת הדין).
טענות הצדדים
28. כאמור, שני הצדדים ערערו על הכרעת הדין. המערער מבקש לזכותו מכל אשמה ואילו התביעה עותרת להרשיעו בסעיף העבירה שיוחס לו בכתב האישום. בחינת טענות הצדדים מעלה כי ככלל הם אינם חולקים על מסכת העובדות והשתלשלות העניינים, אלא בעיקר על הלבוש המשפטי שלהן ועל המסקנות הנובעות מהן. 
29. המערער טוען כי פעולתו לא הייתה "מושלמת" אך "היא בעינינו במתחם הסבירות" (פרוטוקול הדיון בערעור, ע' 3, ש' 11). בהקשר זה הזכירה ההגנה את הפעולות שאכן נקט המערער, לצד חובותיו ועיסוקיו בפלוגה, באותה עת. נטען עוד כי גם אם ייקבע שהתרשל, הרי שמעשיהם של שלושה גורמים זרים מתערבים ניתקו את הקשר הסיבתי בין התרשלותו לנזק שנגרם: התנהלותו של סרן אורי; ההתנהלות של סמל שלֵו; והמעשה הרצוני של הנפגע. יתרה מזאת, כנטען, עניינו של סרן אורי חמור מעניינו של המערער. לכן אי ההעמדה לדין של סרן אורי צריכה, במישור ההגנה מן הצדק, להביא לתוצאה מעשית דומה בעניין המערער – זיכוי מלא. עוד נטען כי היה מקום להכריע בסוגיית מדיניות ההעמדה לדין, ולקבוע על רקע מקרים אחרים שלכל היותר ראוי היה להעמיד את המערער לדין משמעתי. בהקשר זה, נטען גם שהתביעה הייתה צריכה לקבוע מדיניות העמדה לדין ייחודית לגבי משרתי מילואים שהתייצבו להילחם מאז אירועי שבעה באוקטובר, כמו המערער. ולבסוף, נטען כי היה על גורמי החקירה לגבות מראש התייחסויות מסודרות של מפקד הבא"ח ומפקדו שתחקר את האירוע, ובאלו היה כדי ללמד כי אין מקום לנקוט הליך פלילי כלפי המערער. 
30. התביעה הצבאית מבקשת שנרשיע את המערער בעבירה שיוחסה לו: חבלה ברשלנות. הודגש כי המערער השתתף בניהול ההשגחה על הנפגע הן מפני ששימש מפקד הפלוגה בפועל ביום האירוע והן משום שעירב את עצמו בכך. לשיטת התביעה, כל חריגה מהוראות פקודת מטכ"ל 33.0219 נחשבת להתרשלות, למעט ב"נסיבות חריגות במיוחד". מכאן נובע שהבחירה של המערער לא לעדכן אחרים על הפרות הנוהל ובחירתו להתערב בביצוע נוהל ההשגחה, על רקע התנהלותו לאורך היום, עולות כדי רשלנות ברף גבוה, ולא נמוך או בינוני. 
31. התביעה סבורה שלא נקטה אכיפה בררנית בין המערער לסרן אורי. נטען כי לסרן אורי אחריות פיקודית אך לא ישירה ומכל מקום, התרשלות פקודיו (בהם המערער) ניתקה את הקשר הסיבתי בין התרשלותו לנזק. על כן קיים הבדל מהותי בין סרן אורי למערער, ולא היה מקום לנקוט צעדים פליליים נגד סרן אורי. יוצא מכך שאי העמדתו לדין אינה מבססת טענה לאכיפה בררנית לעומת המערער ולא היה מקום להמיר את סעיף האישום של המערער. לכל היותר, כנטען, אי ההעמדה לדין של סרן אורי מצדיקה הקלה בעונש, ולא המרה של סעיף האישום. על כל פנים, התביעה סבורה שאי אפשר להרשיע את המערער בעבירה לפי סעיף 124 רישה לחוק השיפוט הצבאי. הסיפה לסעיף היא העוסקת בהתרשלות של חייל בדרגת סמל ומעלה – כמו המערער – ועל כן אי אפשר לייחס לו את הרישה, שעניינה חייל סתם (ולכן בדרגה נמוכה מסמל). מאחר שבצד הסיפה לסעיף נקוב עונש חמור מזה הנקוב בעבירה שיוחסה למערער בכתב האישום, הרי שבהתאם להוראת סעיף 382 לחוק השיפוט הצבאי לא ניתן היה, גם מטעם זה, להרשיע את המערער בעבירה החלופית. אשר למדיניות ההעמדה לדין, התביעה טוענת שנסיבות העניין הצדיקו העמדה לדין בעבירת חבלה ברשלנות, ושלא הוכח שבעבר אחרים במעמדו של המערער לא הועמדו לדין בנסיבות דומות.
דיון והכרעה
כללי
32. המערער עמד לדין בעבירת חבלה בהתרשלות, לפי סעיף 341 לחוק העונשין:
"העושה מעשה שלא כדין, או נמנע מעשות מעשה שחובתו לעשותו, והמעשה או המחדל אינם מן המפורטים בסעיפים 338 עד 340, ונגרמה בהם חבלה לאדם, דינו – מאסר שנה".

לפנינו עבירה תוצאתית שהיסוד העובדתי בה כולל (לענייננו): מחדל שהוא "הימנעות מעשייה שהיא חובה לפי כל דין או חוזה" (סעיף 18(ג) לחוק העונשין); אשר גרם, על פי מבחני הקשר הסיבתי העובדתי והמשפטי המקובלים, לתוצאה של "חבלה", שהיא "מכאוב, מחלה או ליקוי גופניים, בין קבועים ובין עוברים" (סעיף 34כד לחוק העונשין). במסגרת היסוד הנפשי בעבירה, לפי סעיף 21(א) לחוק העונשין, יש להוכיח "אי מודעות לטיב המעשה, לקיום הנסיבות או לאפשרות הגרימה לתוצאות המעשה, הנמנים עם פרטי העבירה, כשאדם מן היישוב יכול היה, בנסיבות העניין, להיות מודע לאותו פרט, ובלבד שלעניין הפרטים הנותרים הייתה לפחות רשלנות כאמור" (להרחבה בנושא ראו ע"פ 2352/19 דנילוב נ' מדינת ישראל (15.10.2019); רע"פ 4348/08 מאיר נ' מדינת ישראל, פסקה 31 לפסק הדין של השופטת פרוקצ'יה (8.7.2010); ע/87/05 סמל סופר נ' התובע הצבאי הראשי (2006); ע/64/04 סרן קורצקי נ' התובע הצבאי הראשי (2004); וכן לאחרונה, ע"פ 4474-10-25, 64094-11-25, סגן ד' א' הנ"ל, בפסקה 52). 
"הוטעם בפסיקה כי 'בבסיס ההגדרה של עבירת הרשלנות מונח יסוד נורמטיבי-ערכי, המשותף ליסוד העובדתי וליסוד הנפשי' ... . כמו כן, בשנת 2016 נכנס לתוקפו תיקון 126 לחוק העונשין, אשר בעקבותיו נקבע בסעיף 21(א)(2) לחוק העונשין כי 'בעבירה שעם פרטיה נמנית תוצאה שנגרמה על ידי המעשה או סכנה העלולה להיגרם בשלו' יש להראות כי 'העושה נטל סיכון בלתי סביר להתרחשות התוצאה או לגרימת הסכנה כאמור'. בדברי ההסבר לתיקון 126 הנ"ל נאמר, בין היתר, כי 'התיקון המוצע נועד ... להביא לשינוי הרף הנורמטיבי הקיים, באופן שהאחריות ברשלנות תוטל רק במצבים שבהם דבק בהתנהגות העושה אשם חמור יותר המצדיק נקיטת הליכים פליליים'  " (שם, בפסקה 53).

33. הצדדים חלוקים ביניהם על כמה מן הסוגיות המשפטיות שמעוררת בחינת אחריותו של המערער בפלילים. ראשית, מה היה היקף החובה של המערער בענייננו? שנית, האם הפר את חובתו (במישור הפלילי)? שלישית, האם נותק הקשר הסיבתי בין המחדל של המערער לתוצאה? כמו כן, אם ייקבע שהמערער אכן אשם בעבירת חבלה ברשלנות, הצדדים חלוקים בסוגיה נוספת: האם יש מקום להמיר את ההרשעה בה להרשעה בעבירת התרשלות לפי סעיף 124 רישה לחוק השיפוט הצבאי, כסעד לאכיפה בררנית, אם הייתה, במסגרת הגנה מן הצדק. נדון במחלוקות אלו כסדרן.
על החובה לפעול
34. החובה לפי דין עשויה להיות גם "חובת הזהירות הכללית הנהוגה בבחינה הנזיקית של הרשלנות" – היינו, חובת זהירות מושגית וחובת זהירות קונקרטית (רע"פ 1007/05 מדינת ישראל נ' בוחבוט, פ"ד סג(1) 63, 87, 132 (2008)). 
35. לענייננו, נקבע בפסיקה כי ככלל, מפקד חב חובת זהירות כלפי חייליו. כך, הוטעם זה מכבר כי "ערכי היסוד הקיימים בצבא לגבי יחסי מפקד ופקודו מטילים לכן על המפקד אחריות לדאוג לשלום פקודו והוא חייב בין השאר, לפעול באופן סביר כדי להמעיט עד המינימום האפשרי את הסכנה לחיים שפעולת הפקוד במסגרת הצבאית גוררת אחריה" (ע/19/58 התובע הצבאי הראשי נ' סרן פז, פד"צ 1958, 207, 314 (1958)). בואר כי "מקור החובה נעוץ ביחסים המיוחדים השוררים בין מפקד לפקוד, שהאחרון מצומצם חופש פעולתו ומצווה להישמע לכל פקודה חוקית של מפקדו", ולפיכך המפקד נדרש "בכל ענין המצוי בתחום סמכותו לדאוג לשלומו ולביטחונו של החייל הנתון לפיקודו" (ע/37/89 התובע הצבאי הראשי נ' סגן פירסטר, פד"צ 1989, 22, 25 (1989); ראו גם ע/55/76 התובע הצבאי הראשי נ' ראובן (1976)). 
36. החובה שחלה על המפקד להבטיח את שלום חייליו, כוללת גם חובה לוודא שקיימו את פקודותיו. מפקד "לא יצא ידי חובתו בכך שסמך כאילו על אחרים. הסתמכות על אחרים – יכולה לפטור מאחריות רק אם היא כרוכה בפיקוח ובווידוא ביצוע... ושלובה עמם; ההסתמכות הסתמית על מאן דהוא אחר... אינה אלא פריקת אחריות ונושאת עמה הפרה של חובת הזהירות" (ע"פ 876/76 ויינגרטן נ' מדינת ישראל, פ"ד לב(2) 29, 37 (1978)). 
37. בעת בחינת היקף החובה המוטלת על כתפי המפקד ביחס לפקודיו ולקיום פקודותיו שניתנו להם, יש להתחשב בכל נסיבות המקרה, ובהן מידת הוותק והניסיון של החייל שבידיו הפקיד המפקד את המשימה, והיותה של המשימה פשוטה להבנה ולביצוע (ע/19/58 סרן פז לעיל, בעמ' 323; עניין ד' א' לעיל, בפסקה 68). 
38. לצד חובת הזהירות שחב מפקד כלפי פקודו ובמצטבר לה, כעולה מסקירת העובדות והניתוח המשפטי שערך בית הדין קמא כמפורט לעיל – יש לבחון בעניינו של המערער גם את חובת הזהירות המוטלת על מי שיצר מצב מסוכן. בואר בפסיקה כי בנסיבות מסוימות, כאשר אדם יוצר בהתנהגותו מצב מסוכן המעמיד אינטרס מוגן של אחר בסכנה, קמה לו חובת עשייה אקטיבית לפעול לנטרול הסיכון ולמניעת התרחשות הנזק: "ניתן לומר שאדם א' התרשל בעצם המחדל שלא למנוע את המצב המסוכן שהוא עצמו תרם ליצירתו, והיה עליו לצפות את הנזק שהמצב עלול להסב לאדם ב'" (ע"פ 119/93 לורנס נ' מדינת ישראל, פ"ד מח(4) 1, 32 (1994); ע"פ 1713/95 פרידמן נ' מדינת ישראל, פ"ד נ(1) 265, 275 (1996); ע"פ 2247/10 ימיני נ' מדינת ישראל, פ"ד סד(2) 666, 724 (2011); ע/193/94 סא"ל שלו נ' התובע הצבאי הראשי (1995). ראו בהקשר דומה, בחינת שיקולי מדיניות וניתוח של קשר סיבתי עובדתי ומשפטי בעבירה של גרימת מוות ברשלנות, ע"פ 1739/24 מדינת ישראל נ' פלוני, פסקה 51 (8.5.2025) (השופטת דפנה ברק-ארז)).
לענייננו, חובות הזהירות – זו החלה על מי שייצר מצב מסוכן וזו החלה על מפקד – משתלבות זו בזו ואף מצטברות האחת לרעותה. 
39. כפי שצוין בפסקה 56 בעניינו של ד' א', שהיה כאמור מעורב אף הוא בפרשה, תיאור העובדות כמובא לעיל מסרטט –
"תמונה מורכבת אשר מעוררת שאלות שונות בהיבטי אחריות המפקדים באירוע, הן במישור הפיקודי והן במישור המשפטי. אפשר בהחלט שהאחריות לתוצאה הסופית רובצת בו-זמנית על כמה מהם. אחריותו של מפקד אחד אינה מבטלת בהכרח את אחריות האחר או מפחיתה ממנה. אך מאחר שהתביעה בחרה – מטעמיה – להאשים שלושה מפקדים, כאמור, ובנפרד זה מזה, נדונו ההליכים לפני שלושה הרכבים שונים. כל הרכב, על פי הראיות שהוצגו לפניו, בחן את אחריותו של הנאשם במשפט, במנותק מאחריות אפשרית של אחרים, ולא נדרש לבחון את התמונה המלאה ו'לדרג' את מידת האחריות היחסית של כל נאשם בחשבון כולל. משעניינו של כל מפקד נבחן בנפרד, השאלה בדיון שלפנינו ממוקדת: מהי אחריותו הפלילית (להבדיל מאחריות משמעתית או פיקודית) של המערער בלבד, והכול – בראי העובדות שהוכחו במשפטו" (הדגשות במקור).
היקף החובה של המערער
40. כאמור, בית הדין המחוזי קבע ממצא עובדתי ולפיו המ"פ, סרן אורי, נותר אחראי לנוהל ההשגחה על הנפגע. בואר כי אומנם המערער מילא את מקום המ"פ כשסרן אורי שהה מחוץ ליחידה, אולם האחריות לביצוע נוהל ההשגחה לא עברה אליו. 
41. התביעה הצבאית טוענת לפנינו כי המערער נשא אף הוא באחריות לביצוע נוהל ההשגחה. לשיטתה, הוא השתתף בפועל בניהול ההשגחה – מפני שפיקד בפועל על הפלוגה, ומפני שבמעשיו עירב את עצמו בביצוע נוהל ההשגחה על הנפגע. התביעה אף מציינת את בחירתו של המערער שלא לערב את המ"פ במעשיו ושלא לעדכנו בהם. מאלו היא מבקשת ללמוד שקמה למערער, לכל הפחות, אחריות משותפת עם סרן אורי לנוהל ההשגחה. 
42. אין בידינו לקבל את עמדת התביעה. מוסכם שמלכתחילה, כמקובל ביחידה, המערער לא היה אחראי לניהול נוהל ההשגחה. לדבריו, אף לא היה אחראי לסוגיות אחרות של בריאות הנפש: "לא היה לי קשר ישיר עם החיילים, דברים שנוגעים לפרט כמו ברה"ן ונושאים כאלה לא הייתה לי התעסקות בהם כל השירות שלי מבחינת ניהול הברה"ן" (עמ' 132, ש' 22–23). "אין לי התעסקות בפרט גם כשהמ"פ לא נמצא... אם עולה משהו חדש המ"מ מדבר עם המ"פ גם אם הוא ב'אפטר'" (ע' 134, ש' 25–29). דומה שאין חולק גם על כך שהמערער בכל זאת השתתף בהיבט מסוים של פיקוח על ביצוע נוהל ההשגחה (בשיחותיו עם סמל שלֵו), ושעשה זאת ביוזמתו. אולם אין בכך משום קבלת אחריות כוללת על הנוהל. ראשית, פעילותו של המערער ביוזמתו אינה מלמדת על קבלת אחריות לביצוע הנוהל, ולראיה: לפני הצָהריים ערך המערער שיחות שונות כדי להתעדכן בנעשה, ולא כדי לשנות הוראות שנתן המ"פ. שנית, בעלי תפקידים אחרים ובכירים יותר גם הם לא סברו כי האחריות עברה, כולה או חלקה, למערער: סרן אורי, האחראי ברגיל לנוהל, בחר לשוחח דווקא עם סג"ם דניאל בעניין ולא ראה לנכון להטיל על המערער אחריות לביצוע הנוהל גם לאחר שעזב את היחידה. יתר על כן, המערער העיד כי גם בסמוך לירי העצמי של הנפגע, היה סרן אורי עודנו מעורב בניהול נוהל ההשגחה: "ש[סרן אורי] שולח לי בתשע וחצי בערב הודעה על זה שהקב"נית אמרה ש[הנפגע] יפגש עם הקבנ"א [הקב"ן האוגדתי] והוא ביקש ממני שאדאג לרכב שנוכל להביא את [הנפגע] לפגישה" (ע' 137, ש' 16–17). בדומה, כשהקב"נית, סרן גילי, גילתה חריגות מהנוהל, היא פנתה למפקד המגמה, רס"ן נתן, והלה פנה לסרן אורי; איש מהם לא סבר שהמערער הוא הכתובת המתאימה. לכן לא מצאנו עילה להתערב במסקנה העובדתית של בית הדין המחוזי בדבר העדר אחריות של המערער לביצוע נוהל ההשגחה.
43. בשולי הדברים, נעיר כי כאשר התביעה מייחסת למערער אחריות לניהול נוהל ההשגחה כולו, לא ברור כיצד מתיישבת טענתה עם טענה אחרת שלה. בסעיף 55 להודעת הערעור כתבו התובעים כי סג"ם דניאל קיבל מסרן אורי פקודה ישירה לתפעל את נוהל ההשגחה – ומכאן שלגישת התביעה, דווקא סג"ם דניאל היה אמור לנהל את נוהל ההשגחה. מכל מקום, אף התביעה אינה טוענת כי בזמן אמת מישהו סבר שהמערער וסג"ם דניאל אחראים במשותף לנוהל. 
44. לצד האמור, בדין נקבע כי המערער חב חובת זהירות כלפי הנפגע מכוח מספר מקורות אחרים, בנפרד ובמצטבר: חובת הזהירות הכללית של מפקד כלפי פקודו; ידיעתו כמפקד (בפועל או בכוח) על הסכנה שהנפגע מצוי בה, גם משעה שידע על הפרות של הנוהל; וכן חלקו ביצירת המצב המסוכן בכך שהורה לסמל רומן לעבור מהשגחה על הנפגע לביצוע משימה במטווחים, תוך שהוא מותיר (בראייתו, לפחות לפרק זמן מסוים) את סמל שלֵו בתור משגיח יחיד. נבחן כעת אם המערער הפר את חובת הזהירות כאמור.
האם המערער הפר את חובתו (במישור הפלילי)?
45. המערער חב חובת זהירות לנפגע. כדי לקבוע אם הפר את חובתו, יש לבחון מה היה עושה מפקד סביר במקומו בנסיבות העניין. בטרם ניגש לבחון את התנהלותו במשקפי הסבירות נזכיר את הכלל שלפיו על הערכאה השיפוטית לנקוט זהירות בבואה לבחון בדיעבד את סבירותן של פעולות (או אי נקיטתן) המתקבלות בתנאי לחץ (ע"פ 6168/20 מדינת ישראל נ' שמבה (9.2.2022); ע"פ 4497/18 מדינת ישראל נ' דרי (19.8.2018)). 
46. נעמוד תחילה בתמצית על העובדות והנתונים הדרושים לעניין: 
1. המערער שימש סגן מפקד פלוגה. מפקד הפלוגה, סרן אורי, היה אחראי לנוהל ההשגחה והיה מעורב בניהולו החל משעות הלילה. בבוקר יצא מהמחנה (אך נותר אחראי לביצוע נוהל ההשגחה). 
2. המערער ידע שהנפגע הופנה לבדיקה פסיכיאטרית. בבוקר למד פרטים (לא מלאים) על נוהל ההשגחה – בבוקר יום האירוע המערער פגש את סמל שלֵו ושאל על הבדיקה הפסיכיאטרית שהנפגע עבר בלילה הקודם. סמל שלֵו השיב שהקב"נית הנחתה ש"מישהו" ישהה עם הנפגע עד שתבדוק את הנפגע בהמשך היום, אך לא הנחתה להפעיל נוהל השגחה "מלא". המערער הורה לסמל שלֵו לעדכן אותו אחרי הבדיקה (הנחיה שסמל שלֵו לא מילא). 
3. באותו יום חלק מהפלוגה שהה במטווחים. המערער פיקח על כך בהעדר המ"פ, ושהה רוב היום באזור המטווחים (לפי עדותו בע' 134, ש' 18–19: "הייתי כל היום במטווחים למעט נקודות קטנות שהייתי אני חייב לעלות בין אם זה תיקי מטווח ודברים שרק אני יכול להביא. לא הייתי בבסיס, הייתי עם הפלוגה").
4. במהלך היום התרחשו כמה הפרות של נוהל ההשגחה, אולם לא הוכח שהמערער ידע עליהן. עם זאת, המערער הבחין בעצמו, כאשר הגיע לשלוח את סמל רומן למטווחים, כי בניגוד לנוהל, סמל רומן וסמל שלֵו לא שהו עם הנפגע בחדר ושדלתות החדרים סגורות. 
5. כשהמערער ביקר במטווחים, ביקש ממנו אחד ממפקדי המחלקות שישלח אליו את סמל רומן, אחד המשגיחים, כדי להשלים שם סגל. כששב לבסיס, ב-16:00 לערך, הורה המערער לסמל רומן לגשת למטווחים – אף שסמל שלֵו וסמל רומן אמרו לו שהם משגיחים על הנפגע מכוח נוהל השגחה (לדברי המערער, רק אז ידע על הפעלת הנוהל. ע' 146, ש' 20–24). על אף דבריו של סמל שלֵו, המערער נותר איתן בהחלטתו לשלוח את סמל רומן כבר באותה עת למשימה אחרת. בצד האמור, הורה המערער לסמל שלֵו לשוחח עם מפקד המחלקה, סג"ם דניאל, כדי למצוא משגיח מחליף לסמל רומן. 
6. ב-19:00 לערך הבחין המערער שסמל שלֵו משגיח לבדו על הנפגע ונזף בו על כך. סמל שלֵו הבטיח לדאוג למחליף, והמערער עזב את המקום ולא וידא שסמל שלֵו ממלא אחר ההנחיה (כאמור, סמל שלֵו לא מילא אחריה).
47. עולה מן המקובץ כי השאלה המרכזית בבחינת סבירות התנהלותו של המערער, סגן מפקד הפלוגה שבה שירת הנפגע, עניינה בחלקו בהיעדרו של משגיח שני – הוראתו למשגיח, סמל רומן, לעבור למשימה אחרת, תוך שהוא מותיר את סמל שלֵו משגיח יחיד והעובדה כי לא וידא שהוראתו לסמל שלֵו משעה 16:00, לפעול להגעת משגיח נוסף, בוצעה, אף שבשעה 19:00 ידע פוזיטיבית כי טרם בוצעה.
48. נדגיש כי הוראתו הנ"ל של המערער, שליחת סמל רומן למשימה אחרת עוד בטרם הגיע משגיח חלופי – הייתה מנוגדת לנוהל ההשגחה המעוגן בפקודות, ויצרה מצב מסוכן בעצם הותרת הנפגע עם משגיח יחיד, ואף במסר שהשתמע ממנה ולפיו ניתן להותיר את הנפגע עם משגיח יחיד (גם אם לפרק זמן מסוים), תוך חריגה מן הפקודות בנושא. וברקע הדברים – הפרת הנוהל שבה הבחין המערער עובר למתן ההוראה, כאשר המשגיחים, סמל רומן וסמל שלֵו, שהו בחדר נפרד מהנפגע בעוד דלתות החדרים סגורות; וההפרה הנוספת של המשגיח, סמל שלֵו, שבה הבחין המערער שעות ספורות לאחר מכן, כאשר הסתבר לו שהוא עדיין משמש משגיח יחיד, על אף הוראת המערער. נזכיר עוד כי מוקדם יותר באותו יום סמל שלֵו לא מילא אחר הנחיה נוספת של המערער – לעדכנו לאחר הבדיקה של הנפגע. 
49. כידוע, 
"להפרת ההוראה המחייבת משמעות ראייתית. כידוע, הלכה היא כי איסור או סטנדרט שנקבע בחיקוק, עשוי לשמש נורמה או כלל התנהגות סביר, שסטייה ממנו היא רשלנות ... . ניתן להוסיף ולקבוע, כי כאשר עסקינן בסטייה בולטת מהוראות מחייבות בכל הנוגע לטיפול בנשק, שהוא מטיבו כלי מסוכן, בעל פוטנציאל קטלני, הסטייה עשויה ללמד אף על רשלנות רבתי" (ע/16/18 התובע הצבאי הראשי נ' סגן לייבו (2018). ראו והשוו גם ע/20/00 סא"ל שאער נ' התובע הצבאי הראשי, פסקה 23 (2000)). 

בהוראתו לסמל רומן, אחד משני המשגיחים, לעבור למשימה אחרת בטרם הוצב משגיח נוסף, אף אם המערער הניח שהמשגיח הנוסף יגיע בתוך פרק זמן קצר – סטה המערער מסעיף 7 לפקודת מטכ"ל 33.0219, "טיפול בחייל הנמצא במצוקה נפשית" (הנחשב דין לפי סעיף 3(א) לחוק השיפוט הצבאי) שכל תכליתו – הצלת חיים. לפיכך לפנינו מסד ראייתי המבסס לכאורה חריגה מסבירות ובמידה רבה. 
50. אומנם ההנחיה לסמל רומן למלא תפקיד אחר – ולא בהשגחה על הנפגע – נועדה לענות על הצורך במפקד נוסף במטווחים, לאחר שמפקד מחלקה שם ביקש במפורש להיעזר בסמל רומן למשימה. ברם, כאמור, כששב המערער לבסיס ופגש את סמל רומן וסמל שלֵו, הוברר לו קיומו של נוהל השגחה על הנפגע לנוכח הסיכון לחייו. מרגע זה היה על המערער לדאוג לכך שיישארו ברצף שני משגיחים בצמוד לנפגע. בנסיבות שנוצרו, היה על מפקד סביר בנעליו של המערער למצוא פתרון אחר, שאינו כולל את הותרתו של סמל שלֵו משגיח יחידי על הנפגע בניגוד לפקודות הצבא שייעודן שמירה על החיים. 
51. ‏המערער הסביר בעדותו מדוע לא מינה בעצמו מחליף לסמל רומן: 
52. "אני לא רואה בעיה מבחינת שלֵו לבוא ולמצוא חייל, אם אני הייתי בעצמי בוחר חייל מהמחלקה של [סג"ם דניאל] אז זה התערבות במחלקה שלו וזה יכול לגרום לו לבלגן לכן נתתי לו את האפשרות לבחור מי יהיה החייל שיחליף את רומן" (ע' 148, ש' 9–11). את החלטתו להעביר את סמל רומן למשימה אחרת מבלי להמתין למחליף הסביר המערער כך:
"ת:	אתה מבין שהפקודה שלך הייתה שלפרק זמן מסוים שלֵו יישאר לבד?
נ:	כן
ת:	ואתה ידעת בוודאות כמה זמן זה יימשך?
נ	בוודאות לא, אני לא נביא, אבל לא העליתי בדעתי שהוא יתקשה להביא חייל נוסף, יש תורנים, יש חיילים שחוזרים מהבית זה אמור להיות עניין של דקות" (ע' 147, ש' 7–14).

53. לנוכח החשיבות של ערכי החיים ושלמות הגוף, שעומדים בבסיס נוהל ההשגחה וחובת הצבת שני שומרים, מעמדו המחייב של הנוהל ואף העובדה שהמערער כבר שם לב להפרות מסוימות של הנוהל על-בידי סמל שלֵו וסמל רומן – הרי שעל אף המטלות הרבות והמשימות הנוספות שהמערער עסק בהן באותה עת, מפקד סביר במקומו היה ממתין ומעכב את עזיבתו של סמל רומן עד שיבוא מחליף שנקבע לכך.
54. אשר לשאלה מדוע לא וידא שסמל שלֵו מילא את הפקודה לדאוג למשגיח נוסף, השיב המערער כי סמל שלֵו הוא מפקד שניתן לסמוך עליו, שיודע לפנות בבקשת עזרה אם הוא מתקשה במילוי משימה, ואשר דאג לפקודו הנפגע: 
"פניתי לשלֵו ושוב זה אחרי שישה חודשים של עבודה וניסיון מולו, שאת הניסיון ואת המשימות אתה לא מכיר פה, אני יכול להגיד לך שאצלי זה היה אלף אחוז במיוחד אחרי מה שהוא עבר עם [הנפגע], במיוחד שהוא רואה את הדברים האלה לנגד עיניו" (ע' 159, ש' 22–25).
"שלֵו ידע להעלות מולי את הפערים אם היו גם במקרים קודמים מהניסיון שלי מולו קרה כמה פעמים שנתתי לו משימה והוא נתקל בבעיה והוא פנה אליי. בעצם שלֵו יודע שאם יש איזה בעיה והוא לא מצליח להביא מחליף הוא עולה מולי ואני עוזר מתפנה לטובת העניין" (ע' 137, ש' 5–7).

55. אלא שכאמור, כשלוש שעות לאחר שהורה לסמל שלַו למצוא מחליף, פגש אותו המערער שוב – במקרה – והבחין כי סמל שלַו לא ביצע את ההנחיה. אומנם המערער נזף בו והורה לו שנית למצוא מחליף. אך גם הפעם נמנע מלוודא שסמל שלֵו ממלא את הפקודה. בעדותו שב המערער על הערכתו לסמל שלַו נוכח היכרותם, והוסיף שלאחר הנזיפה סבר שסמל שלֵו הפנים את הצורך למצוא מחליף:
"ת:	ולמרות זאת לא התקשרת אליו פעמים נוספות, לא עדכנת את המ"מ שלו, לא עדכנת אף אחד שאתה רואה את שלֵו כעבור שלוש שעות לבד עם [הנפגע]?
נ:	כן
ת:	זה כי סמכת עליו שהוא מפקד כיתה אחראי?
נ:	גם כי סמכתי עליו גם מהניסיון שלי בעבודה שלי מולו וגם אחרי שהטחתי בו אמרתי על אחת כמה וכמה הוא יעשה את הדברים, הוא רואה את הנחיצות ואת החשיבות, והוא גם אמר לי שהוא על הדברים שהוא מבין את החשיבות ושהוא רואה את המשמעות של החוסר בבן אדם ושהוא יביא בן אדם.
ת:	אבל את זה שלֵו גם אמר לך בשעה ארבע לא?
נ:	נכון, אחרי שהטחתי בו והגברתי לו את החשיבות של העניין ואת המשמעות של זה ואת הפקודה בנושא נוהל השגחה ראיתי שהוא איתי, שוב צריך להבין... זה בן אדם ומפקד אחראי שעבדתי איתו לא פעם ולא פעמיים ונתתי לו משימות שלא הייתי נותן גם לסמלים שלי שהייתי מאוד מחובר אליהם וסמכתי עליהם מאוד, שלֵו בהרבה מקרים גם הוביל את המחלקה שלו לבד במשימות כאלה ואחרות, אחרי שהטחתי בו והוא אכזב אותי, שוב הייתי לא במאה ולא באלף אחוז שזה יקרה, הייתי משוכנע בוודאות" (ע' 148, ש' 22–ע' 149, ש' 2; וכן בע' 136, ש' 32–ע' 137, ש' 2; ע' 155, ש' 1–14; ע' 155, ש' 25–33).

56. אלא שבנסיבות העניין, משהמערער בעצמו, בניגוד לפקודות, שלח את אחד משני המשגיחים למשימה אחרת בטרם יגיע משגיח מחליף, לנוכח ההפרות החוזרות ונשנות של סמל שלֵו ובעיקר אלו האחרונות משעה 19:00 לערך – יש לקבוע כי הימנעותו של המערער, מפקד ומי שיצר את הסכנה, מלוודא הגעת משגיח נוסף בדחיפות – אינה סבירה. מאחר שעסקינן בהפרה מתמשכת של פקודות שנועדו לשמור על חיי אדם, הרי שהיא עולה כדי חריגה ניכרת מאמת מידה של סבירות, התנהלות שיש להגדירה – בשונה מקביעת בית הדין קמא – התרשלות במידה גבוהה. 
57. לסיכום עניין זה: בכך שהורה למשגיח השני לעזוב את הנפגע, לפני שהתייצב מחליפו של המשגיח, ובכך שלא וידא מציאת משגיח נוסף – לכל הפחות, לאחר שנוכח שהמשגיח היחיד שנותר, לא קיים את הוראתו הראשונה בנושא – המערער הפר את חובתו בתור מפקד ובתור מי שיצר את הסכנה. התנהלותו בנסיבות העניין היא בבחינת התרשלות במדרג גבוה.
קיומו של קשר סיבתי?
58. כאמור, לפנינו עבירת רשלנות תוצאתית, ולפיכך יש להוכיח, כחלק מהיסוד העובדתי בה, קשר סיבתי עובדתי ומשפטי בין המעשה או המחדל לתוצאה – החבלה (רע"פ 9188/06  עדי נ' מדינת ישראל ‏(‏5.7.2010‏)‏‏). 
59. לעניין הקשר הסיבתי העובדתי יש לבחון אם התוצאה הייתה נגרמת אלמלא המעשה או המחדל. בואר בפסיקה כי "הקשר הסיבתי העובדתי אינו ממוקד בסיבה היחידה או התכופה לתוצאה, ודי בכך שהתנהגותו של המבצע היא אחד הגורמים לה – ובלבד שיש בה משום גורם הכרחי" (ע"פ 1739/24 פלוני לעיל, בפסקה 5). בעניינו, לנוכח העובדות שהוכחו וכפי שציין בית הדין קמא, ניתן לקבוע מעל לכל ספק סביר כי אילו היה המערער פועל כנדרש (נמנע מלשלח את אחד משני המשגיחים למשימה אחרת ומוודא הגעתו של משגיח מחליף), הרי שהנפגע היה נותר בהשגחת שני משגיחים ומתקשה במידה רבה לפגוע בעצמו. יש לקבוע אפוא כי קיים קשר סיבתי עובדתי בין מעשיו ומחדלו של המערער לבין יכולתו של הנפגע לבצע מעשה אובדני, שהסתיים בחבלה שנגרמה לו.
60. הקשר הסיבתי המשפטי בוחן אם אדם סביר יכול היה לצפות את התקיימות התוצאה, ואם היה צריך לצפות אותה (דנ"פ 404/13 פלוני נ' מדינת ישראל, פסקאות 19–24 לפסק הדין של הנשיא (בדימ') גרוניס (15.4.2015); ע"פ 1739/24 פלוני לעיל, בפסקאות 4–9). בואר כי "לא נדרשת צפיות של תהליך הגרימה המדויק לפרטיו, כאשר הקשר הסיבתי המשפטי יישלל רק אם אופן התרחשות התוצאה היה חריג במיוחד" (ע"פ 7039/21 מריאם נ' מדינת ישראל (5.7.2023); ע/580/09 רב"ט ולטוצ'יאנו נ' התובע הצבאי הראשי, פסקה 61 (2010)). בנסיבות המקרה שלפנינו, לנוכח הפרטים שהיו בידיעת המערער, יש לקבוע כי אדם סביר בנעליו יכול היה וצריך היה לצפות שכשל כה מהותי ביישום נוהל ההשגחה עלול, בוודאות קרובה, להביא לתוצאה שנוהל ההשגחה נועד למנוע – מתן הזדמנות לחייל לפגוע בעצמו, כפי שאכן קרה. כאמור, אין בעניין זה חשיבות לשאלה האם ניתן היה לצפות את השתלשלות העניינים המדויקת שאפשרה בסופו של יום את המעשה האובדני, אלא די בכך שניתן היה לצפות תוצאה זו.
61. במקרים מסוימים עשוי גורם "אחר" להיחשב ל"גורם זר מתערב" אשר קוטע את הקשר הסיבתי המשפטי בין מעשה הנאשם (או מחדלו) לתוצאה. המבחן לקיום "גורם זר מתערב" הוא מבחן הצפיות הסבירה: "האם הייתה חובה על הנאשם, כאדם סביר, לצפות את התערבותו של הגורם המתערב" (דנ"פ 404/13 פלוני לעיל, בפסקה 25). בפסיקת בית המשפט העליון הוטעם בהקשר זה: 
"מבחן הצפיות הסבירה חולש גם על מצבים שבהם נטען כי השתלשלות האירועים הושפעה מקיומו של 'גורם זר מתערב'. בהקשר לכך יש לבחון אם ניתן וצריך היה לצפות את פעולתו של גורם זה באורח סביר... ככל שהתשובה לכך היא חיובית – הרי שמעורבותו אינה שוללת את הקשר הסיבתי. לצד מבחן הצפיות הסבירה נוהגים עוד שני מבחנים משניים נוספים (המוכרים אף הם מדיני הנזיקין). עניינו של 'מבחן הסיכון' בשאלה אם התוצאה שנגרמה מצויה בתחום הסיכון שיצרה התנהגותו של המבצע. אם התשובה לכך חיובית – הרי שהקשר הסיבתי המשפטי מתקיים גם כאשר 'גורם זר מתערב' תרם להתהוות התוצאה. כמו כן, 'מבחן השכל הישר' בוחן, על רקע מאפייני התנהגותו של המבצע, אם התערבותו של הגורם הזר שוללת, מבחינה הגיונית, את הקשר הסיבתי. כאשר התשובה לשאלות אלו שלילית, ייחשב הגורם החיצוני 'גורם זר מתערב'" (ע"פ 1739/24 פלוני לעיל, בפסקה 10).

62. המערער טוען כי אף אם הפר את חובת הזהירות שהייתה מוטלת עליו, הקשר הסיבתי בין מחדלו לתוצאה ניתק. המערער מונה בעניין זה כמה גורמים זרים מתערבים אפשריים: המעשה הרצוני של הנפגע; התנהלותו של סמל שלֵו; והתנהלותו של סרן אורי. להלן נבחן אם אכן עונים גורמים אלה על המבחנים המקובלים כמפורט לעיל. 
63. הנפגע התחמק מחדרו, נטל רובה של חייל אחר וירה בעצמו. "מטבע הדברים, הואיל ומדובר באירוע של התאבדות האחריות למות המנוח אינה מונחת אך ורק על כתפי [המערער]" (ע"פ 4347/23 פלונית נ' מדינת ישראל, פסקה 88 לחוות הדעת של השופט אלרון (11.12.2025)). אולם שורת מעשים אלו נמצאת בבירור במתחם המעשים שהמערער היה חייב לצפות – ולמנוע – בהתאם לחובת הזהירות שלו. נוהל ההשגחה שבו הושם הנפגע, והחובה למנוע מהנפגע לפגוע בעצמו, נועדו בדיוק כלפי מעשים רצוניים מסוג זה. על מפקד סביר הייתה חובה לצפות את ניסיונו של הנפגע לפגיעה עצמית, ולכן מעשיו של האחרון אינם "גורם זר מתערב" הקוטע את הקשר הסיבתי.
64. התנהלותו של סמל שלֵו על פי הראיות שהוגשו במשפטו של המערער, אף היא אינה מנתקת את הקשר הסיבתי ואינה בבחינת "גורם זר מתערב". כמובא לעיל, כשהמערער פגש את סמל שלֵו ב-19:00, היה ברור למערער שסמל שלֵו לא מילא הוראה שנתן לו, הוא עצמו, לטובת ההשגחה על הנפגע, שהרי לא דאג לשומר נוסף, אף שכשלוש שעות קודם לכן הורה לו המערער לעשות זאת. המערער שב ופקד על סמל שלֵו למצוא מחליף, אולם שב ונמנע מלוודא את קיום הפקודה. ייתכן שנוכח ההערכה הרבה לסמל שלֵו, לפי ניסיון העבר ובהתחשב בפשטות המשימה, יכול היה המערער לסמוך עליו שימלא את הפקודה, כאשר נתן אותה בשעה 16:00. ברם, לאחר המפגש האחרון בין המערער לסמל שלֵו, שלוש שעות לאחר מכן, שבו נוכח המערער לדעת שסמל שלֵו נמנע מלקיים את הפקודה החשובה שנתן לו – פקודה היורדת לשורש ההשגחה על הנפגע, בהיותה "מכפיל כוח" של מספר המשגיחים הנדרש – נסתרה "חזקת הוותק והניסיון" של שלֵו, ושבה והתעצמה חובתו של המערער לוודא את קיומן של הוראות מצילות חיים בנוהל ההשגחה בכלל ובהוראות שנתן הוא עצמו, כאמור. מאחר שלא עשה כן, התנהגותו של סמל שלֵו, שהמשיך ונמנע מלקיים את ההוראה – הייתה בתחום הצפיות הסבירה של המערער, ואינה אפוא בבחינת "גורם זר מתערב".
65. סרן אורי – המערער טוען שמפקדו, סרן אורי, הוביל להתרופפות תחושת המשמעת אצל סמל שלֵו וסמל רומן בכך שגרם לכך ששניהם ישמרו לבדם במשך פרק זמן ארוך מהמותר, ובכך שהורה באותו הבוקר לסמל רומן לעזוב את משימת ההשגחה. מבלי לדון באחריותו של סרן אורי לקרות התוצאה, יש לקבוע כי התנהלותו לא ניתקה את הקשר הסיבתי בעניינו של המערער – ולו משום שהמערער עצמו לקה באותו פגם, של שחרורו של סמל רומן ממשימת ההשגחה, והותרתו של שלֵו כמשגיח יחיד (לאחר פעולותיו של סרן אורי). יהיו אשר יהיו הסיבות להתרופפות המשמעת האמורה, משנוכח המערער בתוצאותיה, בזמן אמת – סמל שלֵו, שנותר משגיח יחיד לאורך זמן ולא מילא פקודה ישירה למצוא מחליף, פעמיים – היה על המערער, כאמור, לצפות להמשך ההתרשלות ולתת דעתו לכך. על כן גם בעניין זה אין משום ניתוק של הקשר הסיבתי.
66. לסיכום, אף אחד משלושת הגורמים שהמערער מנה, לא ניתק את הקשר הסיבתי ואחריותו של המערער לעבירת חבלה ברשלנות, כפי שקבע בית הדין קמא, הוכחה מעל לכל ספק סביר.
תחולתה של הגנה מן הצדק 
67. אף על פי שהוכח שהמערער עבר עבירת חבלה ברשלנות, בית הדין קמא החליט להרשיעו בעבירה אחרת מטעמים של הגנה מן הצדק, לאחר שמצא כי הוכחה לפניו אכיפה בררנית. 
68. כידוע, 
"עם השנים, התרככה הדוקטרינה של הגנה מן הצדק והפכה – בנוסף להיותה אמצעי פיקוח על שיקול דעתן של רשויות התביעה על עצם הגשת כתב האישום – לכלי בידי בית המשפט המאפשר לאזן את ההליך עם ערכי הצדק וההגינות של המשפט הפלילי. ההגנה, באופייה החדש, מרחיבה את העדשה דרכה בוחן בית המשפט את מעשה העבירה ואת ההליך המשפטי, ומאפשרת לבית המשפט – אף במקרים בהם הוכחו כל יסודות העבירה – להביט אל עבר הרגע שלפני ביצוע העבירה ואף אל התנהלות ההליך הפלילי הנמצא בעתידו של מעשה העבירה" (ע"פ 7621/14 גוטסדינר נ' מדינת ישראל, פסקה 44 לפסק דינו של השופט הנדל, (1.3.2017). ראו גם ע/81/16 רב"ט דתנר נ' התובע הצבאי הראשי (2017)).

69. אכיפה בררנית היא אחד מביטוייה המרכזיים והמובהקים של דוקטרינת ההגנה מן הצדק (ע"פ 6328/12 מדינת ישראל נ' פרץ (10.9.2013); רע"פ 7052/18 מדינת ישראל נ' רותם (5.5.2020)). פירושה "כי סמכות האכיפה הופעלה נגד אחד ולא נגד אחרים, ללא כל טעם המצדיק את ההבחנה ביניהם" (ע"פ 901/23 בנימין נ' מדינת ישראל, פסקה 29 לפסק הדין של השופט כבוב (6.7.2025)). לעיתים די ב"אחר" אחד כדי להוכיח אכיפה בררנית. אך בכל מקרה אין די בהבדל באכיפה, ועל הטוען לה להראות כי ההבדל ביניהם אינו מוצדק. כפי שקבע בית המשפט העליון,
"על המבקש לחסות בצלה של הגנה מן הצדק בטענה של אכיפה בררנית, להוכיח כי ההבחנה בין המעורבים השונים מבוססת על שיקולים בלתי ענייניים של המאשימה; או כי מדובר באכיפה אשר פוגעת בשוויון בין שווים כאשר הדבר נעשה למטרה פסולה, מתוך שרירות-לב או על בסיס שיקולים שלא ממין העניין' או כי מדובר במחדל, רשלנות או טעות בשיקול דעתה של הרשות, תוך שנדרש להצביע לעניין זה על ליקוי מהותי" (שם; ההדגשה במקור).

70. נטל השכנוע ונטל הבאת הראיות הראשוני להוכחת אכיפה בררנית מוטל על כתפי הנאשם, והוא נדרש לסתור את חזקת התקינות המנהלית. אם הוא עומד בנטל ומציג תשתית ראייתית מספקת, עובר הנטל אל הרשות להוכיח כי פעלה מטעמים ענייניים וסבירים (ע"פ 3507/19 בורקאן נ' מדינת ישראל (3.12.2020); יצחק עמית חסיונות ואינטרסים מוגנים: הליכי גילוי ועיון במשפט האזרחי והפלילי 323 (2021)). 
71. ולבסוף, אף אם הוכחה אכיפה בררנית, יש להוסיף ולבחון מה הסעד הראוי בגינה: "האם האכיפה הבררנית מגיעה עד כדי הדרגה המקימה 'הגנה מן הצדק' או שמא, חרף הפגם, התשובה המתאימה היא במישור הענישה" (ע"פ 8551/11 סלכגי נ' מדינת ישראל, פסקה 15 (12.8.2012)). בואר כי:
"גם אם הוכח קיומה של אכיפה בררנית, הרי שסעד קיצוני של ביטול כתב האישום שמור למקרים חריגים, בהם לא ניתן לרפא את הפגם באמצעים חריפים פחות, כגון תיקון כתב האישום או הקלה במידת העונש" (ע"פ 7659/15 הרוש נ' מדינת ישראל (20.4.2016)).
"במסגרת קבלתה של טענת הגנה מן הצדק [ניתן] לא רק לבטל את כתב האישום או חלקים ממנו מצד אחד או להקל בעונשו של הנאשם מצד שני, אלא גם להעניק סעד הנמצא במתחם הביניים שבין שני אלה, קרי להמיר הרשעה בעבירה שיוחסה לנאשם בהרשעה בעבירה אחרת, מתוך תחושת צדק והגינות" (ע"פ 5975/14 אגבריה נ' מדינת ישראל, פסקה 22 לפסק דינה של השופטת דפנה ברק-ארז (31.12.2015). ראו גם ע/85/16 רב"ט בקל נ' התובע הצבאי הראשי (2017)).

72. כמובא לעיל, בעקבות החבלה שנגרמה לנפגע, בחרה התביעה להעמיד לדין שלושה מפקדים: המערער, סגן המ"פ; המ"מ, סג"ם דניאל; והמ"כ (המשגיח), סמל שלֵו. בית הדין קמא קבע שהיה מקום להעמיד לדין גם את המ"פ, סרן אורי, וכי בנסיבות שהוכחו במשפטו של המערער, בהיעדר הבדל בין האחריות של השניים – אי העמדתו לדין פלילי של סרן אורי יצרה אכיפה בררנית ביחס למערער. 
73. לגישת התביעה, אף אם הוטלה על סרן אורי חובה לנהל את נוהל ההשגחה והוא התרשל ביישומו (והיא כאמור חולקת על כך), בראייתה, בנסיבות שנוצרו ובהן שהותו של סרן אורי מחוץ ליחידה, לא היה על סרן אורי לצפות את רשלנותם של פקודיו – המערער, סג"ם דניאל וסמל שלֵו – ביישום נוהל ההשגחה, ולכן נותק הקשר הסיבתי בין התרשלותו לתוצאה הקשה. 
74. על פי תשתית הראיות שהובאה במשפטו של המערער, האחריות על ביצוע נוהל ההשגחה הוטלה על המ"פ, סרן אורי, כמקובל ביחידה. חרף האמור, סרן אורי לא העביר באופן מסודר את אחריותו בנושא למחליף בעת שיצא לחופשה. הוא לא ערך רשימות שמירה ואף לא דאג למשגיחים נוספים שיחליפו את אלה שמינה, סמל שלֵו וסמל רומן, ולא וידא כי הם הוחלפו. זאת ועוד, סרן אורי תרם בעצמו לקושי במימוש נוהל ההשגחה, לאחר שהורה עוד בבוקר לאחד המשגיחים, סמל רומן, לעזוב את משימת ההשגחה, מבלי שמינה לו מחליף. גם כאן המדובר לכאורה בחריגה מהוראה מחייבת בצבא שעניינה דיני נפשות, חריגה המבססת חריגה מסבירות ובמידה רבה, שגרמה חבלה לנפגע. בנסיבות המקרה, מבלי שמינה מחליף שייקח אחריות כוללת ומסודרת על נוהל ההשגחה, היה על סרן אורי לצפות שרשלנותו כאמור תאפשר סיכון (שהתממש) שבמסגרתו המשגיחים לא ימלאו את תפקידם כראוי, ושגם המפקדים הכפופים לו, הטרודים כל אחד במשימותיו, לא יעסקו בהחלפת המשגיחים או יוודאו כי הם פועלים כראוי. נזכיר כי לא נדרשת צפייה של הליך גרימתה המדויק של התוצאה, לפרטיו. עולה אפוא כי אכן, כפי שקבע בית הדין קמא, לכאורה, נפלה "טעות בשיקול דעתה של הרשות" שהובילה ל"ליקוי מהותי" (ע"פ 901/23 בנימין הנ"ל).
75. לצד זאת, בשונה מבית הדין קמא, לא סברנו כי הסעד הראוי בנסיבות העניין הוא המרת סעיף האישום, אלא, כפי שנראה להלן – התחשבות במישור הענישה. כמובא לעיל, מצאנו לדחות את מסקנת בית הדין קמא כי רשלנותו של המערער מצויה ברף "קל או לכל היותר בינוני" (פסקה 60 להכרעת הדין). קבענו כי לנוכח חובת הזהירות שהוטלה עליו בתור מפקד ובתור מי שיצר את הסכנה תוך שהוא מפר את הדין, לאחר שראה מקרוב כי המשגיחים הפרו את נוהל ההשגחה ובוודאי משלא וידא את קיומו אף שנוכח פעם נוספת כי המשגיח היחיד הפר אותו ואת הוראתו בנושא – יש לקבוע כי רשלנותו גבוהה. 
76. למידת הרשלנות הגבוהה מצטבר הסיכון לחיי הנפגע, פקודו, והסיכון לשלמות גופו, שלמרבה הצער התממש. בצד הרשלנות הגבוהה נמצא אפוא ערך קדושת החיים. לפיכך לא ניתן להימנע מהרשעתו של המערער בעבירה שיוחסה לו, ויש לקבוע כי בנסיבות הכוללות של המקרה, הסעד לאכיפה הבררנית כאמור אינו מצוי בהמרת סעיף האישום (ראו גם פסיקת בית המשפט העליון על ההתחשבות, בבחינת הסעד הראוי במקרה של אכיפה בררנית, בכלל שלפיו אין זה נכון לתקן "טעות בטעות ועוול בעוול". עניין גוטסדינר לעיל, בפסקה 59; עניין אגבריה לעיל, בפסקה 65). 
77. נדגיש עוד כי הרשעתו של המערער בעבירה שיוחסה לו בכתב האישום, בהיותה עבירת עוון, גוררת רישום פלילי "מופחת" שהשלכותיו ממילא מצומצמות (ראו סעיף 404א לחוק השיפוט הצבאי) –
"תוצאות העמדתו לדין של משרת הקבע בעבירה של שימוש בסם מסוכן אינן כתוצאות של רישום פלילי 'מלא', אלא רישום פלילי 'מופחת' שהשלכותיו זהות להשלכות של הימנעות מהרשעה (ראו סעיף 404א לחוק השיפוט הצבאי, המפנה, בנסיבות הדומות לעניינו של המשיב, להוראות סעיפים 13 ו-16 לחוק המרשם הפלילי ותקנת השבים, העוסקים במקרים של צו מבחן, התחייבות להימנע מעבירה וצו שירות לתועלת הציבור, שניתנו ללא הרשעה" (ע/32/19 התובע הצבאי הראשי נ' רס"ל יעקב (2020); ע/36/20 סגן שקטולה נ' התובע הצבאי הראשי (2020)). 

והדברים יפים גם לאחר כניסתו לתוקף של חוק המידע הפלילי ותקנת השבים, התשע"ט-2019 (ראו סעיף 45 לחוק ותיקון 77 לחוק השיפוט הצבאי; ע/46/23 רב"ט סומך נ' התובע הצבאי הראשי, פסקה 12 (2023)). 
78. אשר לטענת ההגנה כי העמדת המערער לדין פלילי בעבירה שיוחסה לו מנוגדת להנחיות התביעה הכללית בנושא וכי אין בנמצא הנחיה מתאימה מטעם התביעה הצבאית – אכן הנחיה 2.01 של התביעה הצבאית הראשית עוסקת בעבירה של גרימת מוות ברשלנות ואינה דנה בהעמדה לדין על רשלנות שגרמה לחבלה. עם זאת, על פני הדברים, בחינה של הנחיית פרקליט המדינה 2.37, בשים לב לקביעותינו ביחס לרף הרשלנות הגבוה של המערער ונסיבות המקרה, מעלה כי העמדה לדין של המערער בעבירה שיוחסה לו, עולה בקנה אחד עימה. כמו כן, כפי שציין בית הדין קמא בנוגע לטענת ההגנה על אכיפה בררנית באופן כללי:
"דומה כי לשם קביעה נחרצת מעין זו היה עלינו לבחון לעומק מקרים אחרים שבהם נפתחה חקירה בשל חבלה שנגרמה לחייל, ננקטו צעדים משפטיים כנגד מפקדים שהתרשלו בגין אחריותם לחבלה שנגרמה, אך הם כלל לא הגיעו לפתחו של בית הדין בשל כך שנמצא כי ניתן להסתפק בהליך משמעתי או בצעד פיקודי אחר" (פסקה 86 להכרעת הדין).

ראיות מספיקות על מקרים אחרים כאלו – לא הובאו גם לעיוננו. מאחר שהנטל להוכיח את הטענה רובץ על המערער, אין בידינו לקבלה. 
79. עולה מן המקובץ כי בשים לב לרשלנות הגבוהה, בראי הסיכון לחיי אדם הכרוך בה ואף לנוכח השלכות ההרשעה בעניינו של המערער, באיזון בין מכלול השיקולים ובראי הערך החברתי הראשון במעלה – ההגנה על קדושת החיים – הסעד לאכיפה בררנית מצוי במקרה זה במישור הענישה, ולא בהמרת סעיף האישום. 
80. בהתאם, אין עוד צורך לדון בשאלת התאמתו של הסעד שנקט בית הדין קמא – המרת הסעיף והרשעה בסעיף 124 רישה לחוק השיפוט הצבאי, אשר אינו החלופה המיועדת לנאשם שהוא קצין (ודרגתו "גבוהה מסמל"), להבדיל מסעיף 124 סיפה. כאמור, העונש הנקוב בצד העבירה המנויה בסעיף 124 סיפה חמור מזה הנקוב בצד העבירה לפי סעיף 341 לחוק העונשין, שיוחסה למערער בכתב האישום, והרשעה בו אינה אפשרית לפי סעיף 382 לחוק השיפוט הצבאי. עולה אפוא כי אף סוגיה זו מעוררת סימני שאלה ואינה חפה מקשיים, אך לנוכח מסקנתנו כמובא לעיל, היא אינה דרושה להכרעתנו במקרה זה.
סיכום ביניים
81. לסיכום חלק זה של הדיון – ערעור ההגנה על הכרעת הדין נדחה, וערעור התביעה מתקבל. המערער מורשע בזאת בעבירת חבלה ברשלנות לפי סעיף 341 לחוק העונשין.
הערעורים על גזר הדין
גזר דינו של בית הדין קמא
82. בבואו לבחון את שאלת עונשו של המערער התייחס בית הדין קמא למורכבותו של הדיון במקרים של רשלנות מפקדים שהובילה לפגיעה בפקודיהם. הוטעם כי יש לאזן בין הערכים המוגנים שנפגעו, ובראשם קדושת החיים, לבין כך שהנאשם באותם מקרים הוא אדם נורמטיבי שמעד. בית הדין המחוזי עמד על חשיבותו של המאבק שמנהל צה"ל באובדנות, והדגיש כי במקרה זה המרחק מן החבלה שנגרמה לנפגע לסיכון לחייו, חלילה – היה קטן. לצד זאת, בואר כי הגם שהמערער התעלם מסימני אזהרה בולטים, הוא ביצע פעולות למניעת הסיכון, אלא שאלו לא הספיקו. צוין עוד כי אותה שעה היה המערער אחראי למשימות חשובות נוספות שכרוכות אף הן בצמצום הסיכון לחיי אדם או לפגיעה בגוף. בית הדין אף שב על קביעתו שלפיה אחריותו של המערער לפגיעה הייתה מרוחקת יחסית ורשלנותו קלה או בינונית.
83. בית הדין קמא הפנה אל הצהרת נפגע העבירה שבה תיאר האחרון את מצבו הרפואי המורכב, את הפגיעות הגופניות המרובות בראשו, בעיניו ובאיברים פנימיים נוספים ואת מצבו הנפשי, לרבות חרדות שמהן הוא סובל, הפרעות שינה והפרעה פוסט-טראומטית. לצד זאת ציין הנפגע כי ראה במערער "אישיות בכירה בשירות הצבאי, אשר סייע לי לאין שיעור, וזאת עוד בטרם נגרמה לי הפציעה הקשה... המפקד הוא אדם ישר ומסור".
84. אשר למדיניות הענישה הנהוגה, בואר כי לאחר בחינה, לא אותרו פסקי דין ביחס למקרים דומים. כך, הפנה בית הדין לרע"פ 8886/10 אינדיג נ' מדינת ישראל (28.12.2010), שם נדון כלאי בתחנת מעצר שהורשע באחריות למותו של עצור שהתאבד, לאחר שהתרשל באופן חמור בשמירה על שלומו, למאסר בפועל בן ארבעה חודשים בדרך של עבודות שירות, תוך שהוא מדגיש כי מקרה זה "חמור באופן ניכר מענייננו". בהיעדר תקדימי ענישה מתאימים ולנוכח ייחודיות ההעמדה לדין במקרה זה, נקבע כי מתחם העונש ההולם בעניין רכיב המאסר נע בין מאסר על תנאי למאסר קצר בפועל (אף בעבודה צבאית) ומתחם העונש ההולם בעניין רכיב הפגיעה בדרגה נע בין הימנעות מפגיעה בדרגה להורדה בדרגה אחת, ובכל מקרה, לא הורדה מדרגת קצונה. כמו כן, בואר, כי רכיב כספי (קנס או פיצויים) אינו הכרחי, אך אפשרי כחלק מתמהיל ענישה כולל.
85. לגבי קביעת העונש בתוך מתחם העונש ההולם, נזכרו שירותו התורם של המערער; היותו קצין מקצועי ואחראי שראוי להמשיך בתפקידי פיקוד; תרומתו הרבה בשירות מילואים במלחמה; וחלוף הזמן מאז האירוע. בעניין זה בואר:
"חלק ניכר מחלוף הזמן בתיק, עוד בטרם החלה שמיעת הראיות, רובץ לפתחה של התביעה הצבאית... כתב האישום עצמו הוגש בחודש ספטמבר 2023 (בסמוך לפני יציאתו של [המערער] מתחולת חוק השיפוט הצבאי), אולם באותו מועד טרם התקבלו החלטות ביחס לכלל המעורבים, וממילא לא ניתן היה לברר את חלקו של [המערער] ואת טענתו לאכיפה בררנית ... רק בחודש יוני 2024 הוחלט לבסוף על הגשת כתב אישום כנגד שניים מהמעורבים הנוספים, ורק בסוף חודש אוקטובר 2024 החליטה התביעה הצבאית להימנע מנקיטת הליכים כנגד מפקד הפלוגה". 

לבסוף, הפנה בית הדין לעמדת הנפגע, שלא ביקש להחמיר בעונשו של המערער, ולכך שלא ננקטו כאמור צעדים משפטיים נגד המ"פ, סרן אורי, והוא אף עלה בדרגה בינתיים. עם זאת, בואר בנוגע לפער זה כי "ניתן לכך משקל מוגבל בשל ההתחשבות הרבה בכך בהכרעת הדין".
86. לנוכח האמור פסק בית הדין קמא כי אין להוריד את המערער בדרגה, וציין כי ממילא נמנעה ממנו עלייה בדרגה בשלבי החקירה והמשפט, וכי יש להניח כי הרשעתו תוביל לעיכוב נוסף.
87. אשר לשאר רכיבי הענישה נחלקו דעות השופטים. שניים מהשופטים סברו כי מן הטעמים שפורטו לעיל, מכיוון שהמערער צועד את צעדיו הראשונים מחוץ לשירות הצבאי ומאחר שבהרשעה כשלעצמה יש משום הרתעת הרבים – אין להורות על עונש מאסר בפועל ודי בעונש מאסר מותנה. השופט השלישי סבר שאף כי מוצדק להקל בעונשו של המערער, חומרת הפגיעה בנפגע ומידת האחריות של המערער לכך אינן מאפשרות להימנע גם מהורדה בדרגה וגם ממאסר בפועל. לכן היה גוזר למערער 15 ימי מאסר בעבודה צבאית.
88. בעקבות הכרעת הרוב – להימנע ממאסר בפועל – הסכימו כל השופטים שנדרש להטיל על המערער רכיב ענישה כספי בסכום לא גבוה. שני שופטים סברו שלהטלת פיצויים יש גם היבט של הכרה חברתית בסבל הנפגע, והתחשבו בנזק הכבד לנפגע ובחלקו של המערער בכך. על כן החליטו שהרכיב הכספי יהיה על דרך של פיצויים. השופט השלישי סבר כי מאחר שהנפגע מקבל ממשרד הביטחון הכרה מלאה בצרכיו, ומכיוון שפיצויים אינם רכיב עונשי מובהק, עדיף לגלם את הרכיב הכספי בענישה בדרך של קנס.
89. בסופו של דבר גזר בית הדין המחוזי למערער 45 ימי מאסר על תנאי לשנתיים שלא יעבור עבירה שיש בה יסוד של פציעה או חבלה של הזולת כתוצאה ממעשיו של הנאשם או מרשלנותו; ופסק שישלם 1,000 ש"ח פיצויים לנפגע.
טענות הצדדים
90. המערער מבקש להקל בעונשו וטוען כי נוכח האכיפה הבררנית היה מקום לקבוע מתחם עונש הולם "ברף משמעתי". לשיטתו, במקרים חמורים יותר הטילו בתי הדין הצבאיים עונשים קלים יותר – בין נזיפה למאסר מותנה בלבד. עוד נטען כי ההחלטה להוסיף רכיב כלכלי לענישה לא נומקה ואינה מבוססת. על כן התבקשנו להסתפק בנזיפה בלבד.
91. מנגד, מבקשת התביעה להחמיר בעונשו של המערער. התביעה הדגישה בטיעוניה את החשיבות הרבה של ערך החיים ואת החובה הייחודית של מפקד לשמור על שלום פקודו. נוכח מידת הרשלנות הגבוהה שהתביעה מייחסת למערער וחומרת הפציעה של הנפגע, נטען כי יש להטיל על המערער עונש ממשי וחמור יותר. התביעה עתרה לקבוע מתחם עונש הולם בין מאסר קצר לשבעה חודשי מאסר בפועל (שאפשר לשאתם בעבודה צבאית), מאסר מותנה, הורדה לדרגת סמל ופיצוי הולם בסך אלפי ש"ח, לנוכח הנזק החמור שנגרם לנפגע. בתוך המתחם, בהתחשב בעקרונות ההלימה וההרתעה, נטען כי על העונש להימצא סמוך לתחתית המתחם אך לא בסיפו התחתון. על כל פנים, התביעה סבורה כי לא ניתן להימנע גם מעונש מאסר בפועל וגם מהורדה בדרגה. 
דיון והכרעה
92. כידוע, ערכאת הערעור לא תתערב בעונש שהערכאה הדיונית פסקה, אלא במקרים חריגים שבהם נפלה טעות מהותית בגזר הדין או סטייה ניכרת ממדיניות הענישה הנוהגת (ע"פ 288/24 פלוני נ' מדינת ישראל, פסקה 10 (18.12.2025); ע"פ 3376-08-25 רס"ל בן אדיבה נ' התובע הצבאי הראשי, פסקה 21 (2025)). בדומה, אין להתערב ברכיב של פיצויים לנפגע עבירה אלא אם כן הוא חורג קיצונית משיעור הפיצוי הראוי (ע"פ 77069-09-24 פרסגי נ' מדינת ישראל, פסקה 47 (30.11.2025); ע"פ 36438-07-25, 61475-07-25 טור' שיש נ' התובע הצבאי הראשי, פסקה 58 (2026)). לאחר שבחנו את מכלול הנתונים והשיקולים בענייננו ואת טענות הצדדים, מצאנו להימנע מלהתערב בעונש שנקבע. 
93. אין חולק בדבר חשיבותו של ערך קדושת החיים במדינת ישראל בכלל ובצה"ל בפרט: 
"מושכלות יסוד במורשת צה"ל הן כי 'הראשונה בחובותיו של המפקד ... היא חובת הטיפול באנשיו' ... . ומעל כל אלה מצויה החובה לדאוג לחייו של החייל ולשלמות גופו ונפשו. שנאמר: 'חשוב להדגיש ... לכל מפקדי צבא ההגנה לישראל, כי מוטלת עליהם אחריות כבדה ביותר לדאוג לשלום פקודיהם בכל מקום, בכל זמן, ומפני כל איום, ועליהם להיות להם לעזר ולתמיכה במשך שירותם ... על כן, חייבים המפקדים והקצינים להיות קשובים לרחשי ליבם ולמצוקותיהם של החיילים ... עליהם לתת לחייליהם את מלוא תשומת הלב והעזרה במקרים הדרושים ..'" (עניין ד' א' לעיל, בפסקה 64; ההדגשות הוספו. ראו גם ע/27/22 סמ"ר מזרחי נ' התובע הצבאי הראשי (2023)).

94. בהתאם, יש ליתן לנזק הרב שנגרם לנפגע העבירה ולפוטנציאל הנזק – הסיכון לחייו – משקל ניכר (סעיף 40ט לחוק העונשין). כמו כן, בשונה מפסק דינו של בית הדין קמא, קבענו כי רשלנותו של המערער הייתה גבוהה, ואף להיבט זה משקל לחומרה. 
95. ברם, לא ניתן להתעלם מן האכיפה הבררנית ומן הפער הרחב בין אי העמדתו לדין של המ"פ לבין הרשעתו של המערער, כאמור. אלה, כמבואר לעיל, צריכים לבוא לידי ביטוי בהקלה בעונשו של המערער (ע"פ 5107/18 קייס נ' מדינת ישראל (16.1.2019); רע"פ 4070/18 שניר נ' מדינת ישראל (1.8.2018)). לכך יש להוסיף את ההתחשבות הנדרשת, לקולה, בתקדימיות ובייחודיות הכרוכה בהעמדתו לדין של המערער, בתור מפקד, במקרה של מעשה אובדנות של חייל שהסתיים בפציעה (ראו והשוו עניין בנימין לעיל, בנוגע להלכה בדבר החמרה בענישה אשר צריכה להיעשות באופן הדרגתי ומדוד, מטעמים של שוויון. ראו באותו הקשר ע"פ 1964/20 אספה נ' מדינת ישראל (12.8.2020)).
96. לצד האמור, נדגיש כי לפנינו מערער ששירת בתור מפקד ובתור קצין מסור ומקצועי, בשירות סדיר ובשירות מילואים ממושך לאורך המלחמה, שמרביתו הוקדשה ללחימה בזירות קרב מסוכנות. לפנינו מפקד שזוכה להערכה רבה ממפקדיו השונים ואף מפקודיו, ובהם נפגע העבירה. אף לנתון משמעותי זה יש ליתן משקל רב בענייננו. 
97. עולה אפוא כי בראי התמונה הכוללת, משיקולים של צדק ובהתחשב בנתוניו האישיים של המערער, בתרומתו הרבה לביטחון המדינה, בשירות סדיר ובשירות מילואים, ואף לנוכח חלוף הזמן – אין להתערב בתמהיל העונש הכולל שהושת עליו, על מרכיביו השונים. 
סוף דבר
98. ערעור ההגנה על הכרעת הדין נדחה וערעור התביעה על הכרעת הדין מתקבל. הערעורים על גזר הדין נדחים שניהם.

ניתן והודע היום, ג' באלול התשפ"ו, 16 באוגוסט 2026, בפומבי ובמעמד הצדדים.


_____________	                   ______________	                         _____________
       הנשיאה	                               המשנה לנשיאה	                                  שופטת

